Nos Beatrix domina Coloniaci notum facimus universis praesentes litteras inspecturis quod nos considerata utilitate nostra non vi vel metu vel dolo aliquo ducta, considerata etiam devotione et affectione quam ecclesia Miratorii habet, et diu habuit erga nos et praecipue erga Guillelmum de Coloniaco quondam maritum meum, pro remedio animae dicti Guillelmi et antecessorum suorum et nostrorum damus, quittamus et remittimus in perpetuum dictae ecclesiae Miratorii et fratribus ibidem Deo servientibus quicquid iuris habemus vel habere possumus vel debemus ratione dotis, dotalitii seu donationis propter nuptias a dicto Guillelmo nobis factae et omnibus rebus quocumque nomine censeantur, quas dictus Guillelmus dedit in escambium dictis fratribus Miratorii pro rebus illis quas dicti fratres Miratorii habebant apud Sanctum Amorem, prout in litteris super hoc effectis, sigillatis sigillo dicto Guillelmi et sigillo curiae Lugdunensis plenius continetur. Promittimus etiam per iuramentum nostrum super sancta Dei Evangelia corporaliter praestitum contra dictam donationem, quittationem et remissionem per nos vel per alium de caetero non venire, nec alicui contravenire volenti consentire, abrenuntiantes expresse et ex certa scientia in hoc facto, exceptioni doli et in factum, dotis, dotalitii seu donationis propter nuptias, hypothecae privilegio, et omni iuris auxilio et beneficio tam canonici quam civilis, quod nobis adveniendum contra praemisssa posset competere, vel modo aliquo prodesse, et specialiter iuri dicenti generalem renunciationem non valere. In cuius rei testimonium praesenti cartae sigillum nostrum apposuimus, et rogamus dilectum dominum et maritum nostrum nobilem virum dominum Iohannem de Iou militem dominum de Coloniaco, quod praesenti cartae una cum sigillo nostro sigillum suum apponat, et supra dictis omnibus consentiat. Et nos praedictus Iohannes de Iou dominus Coloniaci et ad preces dilectae uxoris nostrae dictae Beatricis supra dictis omnibus consentimus. Et ut supra dicta omnia integra permaneant, laudamus, approbamus et quantum possumus per iuramentum nostrum confirmamus. Insuper et ad maiorem confirmationem praeasenti cartae sigillum nostrum apponimus in testimonium omnium praemissorum. Datum et actum idus iulii XV anno Domini millesimo ducentesimo septingentesimo quinto.